**Ploi de grîu**

*Dragos Niculescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Oraşu-acesta mare, cu prea multe istorii,

ce-şi spală rufa vesel la malul unui rîu,

în zbucium de lăute şi ştreanguri iluzorii,

prin nunţi mistificate sub ploi de-orez şi grîu,

oraşu-acesta mamă şi tată vrea să-ţi fie

cînd te repezi cu viaţa de rumeguş prin zid,

cînd te sfinţeşte cioara, din zbor, pe pălărie,

sub un noian de patimi ce-nşeală şi ucid.

Şi-atunci îţi creşte-n suflet, ca un copil isteric,

dorinţa ta de-a mulge din papuri lapte prins,

şi-o iei pe arătură, tiptil, spre-un cîmp himeric,

cu-o raniţă de vise pe-un umăr slab şi nins.

Nici nu-ţi mai pasă-n urmă că strigă după tine

frumoasele ieşite din catacombe vechi;

ţie-ţi miroase-a baltă, a rapiţă, a şine,

deasupra ta cocorii se sting perechi-perechi…

(Din volumul “Înger fǎrǎ statuie”)